Πράξη 4η/29-09-2021

Θέμα: «Σύνταξη Ετήσιου Σχεδίου Δράσης για την εφαρμογή των Εργαστηρίων Δεξιοτήτων στην Πρωτοβάθμια και Δευτεροβάθμια Εκπαίδευση»

Σήμερα, Τετάρτη 29-09-2021 στο γραφείο του μονοθέσιου νηπιαγωγείου Στομίου και ώρα 13.00 συνήλθε ο σύλλογος διδασκόντων του νηπιαγωγείου, αποτελούμενος από τη νηπιαγωγό-Προϊσταμένη Σοφία Μακρυκώστα και από την εκπαιδευτικό αγγλικής γλώσσας Ιωάννα Λειβαδίτου για να συζητήσει το θέμα : «Σύνταξη Ετήσιου Σχεδίου Δράσης για την εφαρμογή των Εργαστηρίων Δεξιοτήτων στην Πρωτοβάθμια και Δευτεροβάθμια Εκπαίδευση», ύστερα από προφορική πρόσκληση της Προϊσταμένης του σχολείου.

Στην αρχή της συνεδρίασης διαπιστώθηκε ότι υπάρχει απαρτία και αφού έγινε διαλογική συζήτηση και έκθεση απόψεων, ο σύλλογος διδασκόντων λαμβάνοντας υπόψη:

1.Την εισήγηση της Προϊσταμένης.

2.Το ΦΕΚ 111/12-6-2020 Νόμος υπ’αριθμ. 4692, Αναβάθμιση του σχολείου και άλλες διατάξεις

3.Την Υ.Α. 94236/ΓΔ429-07-2021 (Β΄3567) του ΥΠΑΙΘ με θέμα «Την εφαρμογή των δραστηριοτήτων δεξιοτήτων στην Πρωτοβάθμια και τη Δευτεροβάθμια Εκπαίδευση»

4.Το υλικό της επιμόρφωσης για τα εργαστήρια δεξιοτήτων στην πλατφόρμα του ΙΕΠ

**ομόφωνα αποφασίζει**

τη συμμετοχή του Νηπιαγωγείου Στομίου στην εφαρμογή των Εργαστηρίων Δεξιοτήτων κατά το σχολικό έτος 2021-22 και συντάσσει το Ετήσιο Σχέδιο Δράσης της Σχολικής Μονάδας λαμβάνοντας υπόψη τις εξής παραμέτρους:

* Ως κεντρικός στόχος του Σχεδίου Δράσης ορίζεται η εξοικείωση των νηπίων με τις βασικές δεξιότητες του 21ου αιώνα (δεξιότητες του νου, μάθησης, αλφαβητισμού, ζωής, επιστήμης και τεχνολογίας), η ενεργή συμμετοχή του σχολείου σε καινοτόμες δράσεις και η διάχυση στην κοινωνία.
* Στο πλαίσιο των Εργαστηρίων Δεξιοτήτων θα υλοποιηθούν δράσεις και από τους 4 θεματικούς κύκλους, ενώ η διάρκεια του κάθε θεματικού κύκλου έχει οριστεί σε 7 εβδομάδες (2 μήνες).
* Οι επιλεγμένες δράσεις αντανακλούν τη φιλοσοφία και το όραμα της Σχολικής Μονάδας.
* Μετά το πέρας των εργαστηρίων θα ακολουθήσει αξιολόγηση/αποτίμηση των δράσεων και σχετικός αναστοχασμός.
* Τα βασικά πλεονεκτήματα της σχολικής μονάδας που θα βοηθήσουν στην καλύτερη εφαρμογή του προγράμματος είναι: α. η πρότερη εμπειρία των εκπαιδευτικών σε ευρωπαϊκά προγράμματα (Comenius) καθώς και σε καινοτόμα προγράμματα στο πλαίσιο των σχολικών δραστηριοτήτων, β. η συνολική ακαδημαϊκή και επιστημονική κατάρτιση των συμμετεχόντων εκπαιδευτικών, γ. η διάθεση γόνιμης και ουσιαστικής συνεργασίας των εκπαιδευτικών για την επίτευξη ενός κοινού οράματος και δ. η επαρκής υλικοτεχνική υποδομή της Σχολικής Μονάδας σε συνδυασμό με τις ψηφιακές δεξιότητες των εκπαιδευτικών.

Ως ***συντονίστρια*** του προγράμματος ορίζεται η εκπαιδευτικός Σοφία Μακρυκώστα.

Στο πρόγραμμα συμμετέχουν συνολικά 2 εκπαιδευτικοί του Νηπιαγωγείου. Οι εκπαιδευτικοί θα συνεργάζονται και θα αποφασίζουν από κοινού τις δράσεις προς υλοποίηση ανά θεματικό κύκλο και με την κατάλληλη και απαραίτητη προσαρμογή στις ανάγκες, τα ενδιαφέροντα και τις κλίσεις των νηπίων του μοναδικού τμήματος του σχολείου και θα υπάρξει συνεργασία και με επιλεγμένους φορείς (Δ/νση Α/θμιας Λάρισας, Υπεύθ.Σχολικών Δραστηριοτήτων, Συντονίστρια Εκπαιδευτικού Έργου, Σύλλογο γονέων και κηδεμόνων, Φορείς της τοπικής κοινωνίας).

Η διάχυση του έργου θα γίνεται μέσα από το ιστολόγιο του σχολείου και από τα μέσα κοινωνικής δικτύωσης. Θα ενημερώνονται οι γονείς για το πρόγραμμα και την εξέλιξή του και θα επιδιώκεται η εμπλοκή και η συνεργασία τους. Θα γίνεται συστηματική αξιολόγηση από εκπαιδευτικούς και μαθητές και θα δημιουργηθούν ατομικοί φάκελοι με τις εργασίες των παιδιών ανά θεματικό κύκλο. Τα παιδιά θα δουλεύουν σε ομάδες.

Τα στάδια υλοποίησης των επιμέρους εργαστηρίων θα ακολουθήσουν κυρίως τη διδακτική προσέγγιση της διαδικασίας του τεχνικού σχεδιασμού (προσδιορισμός ανάγκης, έρευνα στις ανάγκες του προβλήματος, ανάπτυξη πιθανών λύσεων, επιλογή της βέλτιστης λύσης, κατασκευή πρωτοτύπων, αξιολόγηση της λύσης, επικοινωνία της λύσης, επανασχεδιασμός). Παράλληλα, θα αξιοποιηθούν παιγνιώδεις δράσεις και σύγχρονες στρατηγικές σκέψης [βλέπω-σκέφτομαι-αναρωτιέμαι, ερωταποκρίσεις, δημιουργικές συγκρίσεις, καταιγισμός ιδεών brainstorming].

**Απόφαση σχετικά με το Σχέδιο Δράσης ανά θεματικό κύκλο:**

**1ος θεματικός κύκλος: Ζω καλύτερα – Ευ ζην**

Tμήμα 1: Θέμα «Υγεία: Διατροφή-Αυτομέριμνα»

Τίτλος: «Υγιή παιδιά, υγιής πλανήτης»

***Βασικοί στόχοι***:

* καλλιέργεια των δεξιοτήτων του 21ου αιώνα.
* γνωριμία των πιο σημαντικών ομάδων τροφών, της έννοιας της ισορροπημένης διατροφής και της σημασίας της για τη ζωή μας.
* ανάπτυξη της κριτικής σκέψης.
* συνειδητοποίηση του ότι τόσο η παραγωγή όσο και η κατανάλωση τροφίμων φέρνουν ιδιαίτερα αρνητικές επιπτώσεις στο περιβάλλον.

Διάρκεια: περίπου 7 εβδομάδες (5 έως 7 εργαστήρια των 2 ή 3 ωρών την εβδομάδα). Περίοδος υλοποίησης: Οκτώβριος – Νοέμβριος

**2ος θεματικός κύκλος: Φροντίζω το περιβάλλον**

Tμήμα 1: Θέμα «Οικολογία -Παγκόσμια και τοπική φυσική κληρονομιά»

Τίτλος: «Υπεύθυνα παιδιά-υπερασπιστές των ζώων»

***Βασικοί στόχοι:***

* καλλιέργεια των δεξιοτήτων του 21ου αιώνα.
* γνωριμία με τα ζώα, σεβασμός σε κάθε μορφή ζωής, τα δικαιώματα των ζώων.
* ανάπτυξη ενσυναίσθησης, ευαισθησίας και υπευθυνότητας απέναντι στα ζώα.
* συνειδητοποίηση υπερεκμετάλλευσης των ζώων εκτροφής από τον άνθρωπο και καμπάνια ενημέρωσης-δράσης από τα παιδιά στους γονείς και στην κοινωνία στα πλαίσια της ευαισθητοποίησης και του προβληματισμού που προκύπτει.

Διάρκεια: περίπου 7 εβδομάδες (5 έως 7 εργαστήρια των 2 ή 3 ωρών την εβδομάδα). Περίοδος υλοποίησης: Δεκέμβριος - Ιανουάριος

**3ος θεματικός κύκλος: Ενδιαφέρομαι και ενεργώ –**

**Κοινωνική Συναίσθηση και Ευθύνη**

Τμήμα 1: Θέμα «Ανθρώπινα Δικαιώματα»

Τίτλος: «Η οικογένεια δεν έχει αριθμητική, είναι απλώς μοναδική!»

Βασικοί στόχοι:

* καλλιέργεια των δεξιοτήτων του 21ου αιώνα.
* οργάνωση δραστηριοτήτων που θα ενισχύουν τη συνεργασία και το κλίμα αλληλοσεβασμού και αλληλοκατανόησης μέσα στην τάξη, σεβασμός στη διαφορετικότητα και στην οικογενειακή πολυμορφία.
* υιοθέτηση αξιών και προτύπων σεβασμού και συνεργασίας, έκφραση αντιλήψεων και συναισθημάτων μέσα από σχετικές δραστηριότητες.

Διάρκεια: περίπου 7 εβδομάδες (5 έως 7 εργαστήρια των 2 ή 3 ωρών την εβδομάδα). Περίοδος υλοποίησης: Φεβρουάριος - Μάρτιος

**4ος θεματικός κύκλος: Δημιουργώ και Καινοτομώ –**

**Δημιουργική σκέψη και πρωτοβουλία**

Τμήμα 1: Θέμα: «STEM/Εκπαιδευτική Ρομποτική»

Τίτλος: «STEM και η γη γυρίζει..»

Βασικοί στόχοι:

* καλλιέργεια των δεξιοτήτων του 21ου αιώνα.
* ανάπτυξη δεξιοτήτων ψηφιακού εγγραμματισμού.
* Γνωριμία με τη γη και τους πλανήτες, το ηλιακό μας σύστημα και το διάστημα.
* δημιουργία κατασκευών, πειράματα, αλληλεπίδραση, συνεργασία, βιωματική μάθηση, εξοικείωση με σχετικά εκπαιδευτικά λογισμικά.

Διάρκεια: περίπου 7 εβδομάδες (5 έως 7 εργαστήρια των 2 ή 3 ωρών την εβδομάδα). Περίοδος υλοποίησης: Απρίλιος – Μάιος

**Το παρόν Πρακτικό διαβάστηκε μεγαλόφωνα και στη συνέχεια υπογράφηκε από τις εκπαιδευτικούς της Σχολικής Μονάδας.**

Η Προϊσταμένη του Νηπιαγωγείου Η εκπ/κός αγγλικής γλώσσας

Σοφία Μακρυκώστα Ιωάννα Λειβαδίτου